
Postoji li vjerodostojan ***[hadis](https://pitajucene.com/search/Hadis/questions/ "Pretraži pitanja o hadisima")*** koji ukazuje da je otkrivanje stidnog mjesta zabranjeno kada je čovjek sam?


* 
* 
* 
* 
* 
* 
* 

 
Smije li se biti go – nag u osami?

Koliko mi je poznato, ne postoji potpuno jasan i vjerodostojan ***[hadis](https://pitajucene.com/search/Hadis/questions/ "Pretraži pitanja o hadisima")*** koji kategorički aludira da je skidanje odjeće u osami zabranjeno. Najjači argument iz kojeg se to može zaključiti jeste predanje Behza b. Hakima, koji prenosi od svog oca Hakima, a on od svoga oca da je upitao Poslanika, ﷺ, u vezi s otkrivanjem stidnog mjesta u osami, pa je Vjerovjesnik, ﷺ, rekao: *“Preče je stidjeti se Allaha nego ljudi.”* (Tirmizi, 8/65/2794, Ebu Davud, 4/39/4017, Ibn Nasr, u djelu *Tazimu kadris-salah*, 2/518/863, i Taberani, 19/412/989. Imam Hakim i Zehebi ovo predanje smatraju vjerodostojnim, a Tirmizi i šejh Albani dobrim. Vidjeti: *Sahihul-džamia*, 1/101, i *Adabuz-zefaf*, str. 112.)


Ibn Hadžer tvrdi da općenitost navedenog hadisa ukazuje da je zabranjeno biti nag u osami. (Vidjeti: *Fethul-Bari*, 1/459.) U jednom slabom predanju Ibn Omer prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Dobro se čuvajte razgolićavanja, s vama su oni koji vas ne napuštaju, osim kada obavljate fiziološku potrebu i pri spolnom aktu.”* (Tirmizi, 8/71/2800.) Neki učenjaci smatraju pogrdnim odlaganje odjeće u osami, a drugi to zabranjuju, osim ako postoji validan razlog. (Vidjeti: *El-Minhadž*, 4/27 od imama Nevevija.) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


